હું અને કવિતા કૉલેજના પ્રથમ વર્ષમાં પ્રવેશ માટેની હરોળમાં આગળ પાછળ હતાં. તેને સમયસર પ્રવેશ મળેલ, પણ સમય પૂરો થતાં માથે એક મિનિટ થઈ હોઈ, મારે પ્રવેશ માટે બીજા દિવસ સુધી રોકાવું પડેલું. કૉલેજકાળ દરમ્યાન તેને હું મારા પ્રણયનું આમંત્રણ આપું તેના એક મિનિટ પહેલાં જ તેણે સુમિતને આ વિષયમાં હકારાત્મક જવાબ આપી દીધો. તેના લગ્નનું આમંત્રણ તો મળ્યું, પણ હું પહોંચું તેની એક મિનિટ પહેલાં જ હસ્તમેળાપ થઈ ગયેલો. અરે! ગઈકાલે તેની અંતિમયાત્રા પણ હું પહોંચ્યો એના એક મિનિટ પહેલા નીકળી ગઈ.